Джэш Вячеслав хахыж
Къэбэрдей-Балъкъэрым и ХэхакIуэ комиссэу 2016 — 2021 гъэхэм лэжьэну яубзыхуам и япэ зэIущIэр дыгъуасэ КъБР-м и Правительствэм щригъэкIуэкIащ.
Абы хэтащ УФ-м и ХэхакIуэ комиссэм и лIыкIуэ Шапиев Сиябшах, КъБР-м и Iэтащхьэм и Администрацэм и УнафэщI Къуэдзокъуэ Мухьэмэд, КъБР-м и Парламентым и УнафэщIым и къуэдзэ Жанатаев Сэлим, Урысейм и политикэ партхэм я щIыналъэ къудамэхэм я унафэщIхэр. ЗэIущIэр къызэIуихащ икIи иригъэкIуэкIащ КъБР-м и ХэхакIуэ комиссэм зи ныбжькIэ нэхъыжьу хэт Мэршэн Борис.
Мэршэным я цIэ къриIуащ КъБР-м и ХэхакIуэ комиссэм Iэ яIэтыну хуиту щIэуэ хагъэхьахэм. Ахэр: Бекъан Заур, Азаматов Къайсын, Атмурзаевэ Иринэ, Джэш Вячеслав, Джаппуев Мусэ, Евтушенкэ Сергей, Егоровэ Галинэ, Къардэн Залым, Къудей Владимир, Мэршэн Борис, Мэкъуауэ Аслъэн, Нало Николай, Тап Руслан, ШэджыхьэщIэ Юрий.
ЗэIущIэм щаубзыхуащ КъБР-м и Хэха-кIуэ комиссэм Къэзыбж и комиссэмрэ абы хэтынухэмрэ. Абы и унафэщIу Нало Николай, секретару Атмурзаевэ Иринэ ха-хащ, апхуэдэуи комиссэм хагъэхьащ Егоровэ Галинэ.
Шапиев Сиябшах УФ-м и ХэхакIуэ комиссэм и УнафэщI Памфиловэ Эллэ къыбгъэдэкIыу КъБР-м и ХэхакIуэ комиссэм щIэуэ хагъэхьахэм ехъуэхъуащ. Памфиловэм къигъэхьа фIэхъус тхыгъэм къыхэщырт УФ-м и Къэрал Думэм и депутат хэхыныгъэхэр Къэбэрдей-Балъкъэрым сыт и лъэныкъуэкIи нэгъэсауэ къызэрыщызэрагъэпэщыфар зэригуа-пэр, дяпэкIи Iуэхур апхуэдэу ирагъэкIуэкIыну къазэрыщыгугъыр.
— ЩэкIуэгъуэм и 30-м УФ-м и ХэхакIуэ комиссэм иригъэкIуэкIа зэIущIэм щыхэплъащ КъБР-м и ХэхакIуэ комиссэм и унафэщIу Джэш Вячеслав къызэрагъэлъэгъуам, — жиIащ Шапиев Сиябшах. — Ар Iуэхум фIыуэ хэзыщIыкI, уи дзыхь зэбгъэз хъун, жэуаплыныгъэ зыхэлъ лэжьакIуэщ. 2007 гъэм и гъатхэпэм сэ абы и гъусэу Ирак Республикэм и Парламентым и хэхыныгъэхэм сыщыIауэ щытащ. Иракым и Iуэхур зытетыр дощIэ, абы укIуэнри ущыIэнри тыншкъым. Абы щыгъуэм гу лъыстащ Вячеслав и пщэрылъым зэрыхуэпэжым, и лэжьыгъэр тэмэму зэригъэзащIэм. Къэбгъэлъагъуэмэ, Къэбэрдей-Балъкъэрым и ХэхакIуэ комиссэм и унафэщIми абы хэтхэми я лэжьыгъэр къызэрызэрагъэпэщыфым и фIыщIэщ УФ-м и ХэхакIуэ комиссэм Налшык, Кав-каз Ищхъэрэм и щIыналъэхэм я лIыкIуэхэри хэту, зэIущIэ зыбжанэ щригъэкIуэкIауэ зэрыщытар. Дэ дызэреплъымкIэ, республикэм хуэщхьэпэу, абы ис хэхакIуэхэм я хуитыныгъэр ихъумэу лэжьэфынущ Джэш Вячеслав.
Шапиевым жиIар даIыгъыу, зэIущIэм къыщыпсэлъахэм къыхагъэщащ Джэш Вячеслав зэфIэкI зэриIэр, КъБР-м и ХэхакIуэ комиссэм и унафэщI IэнатIэр абы зэрыхуэфащэр.
Джэш Вячеслав КъБР-м и ХэхакIуэ комиссэм и унафэщIу зэIущIэм щыхахыжащ, абы и къуэдзэу къагъэлъэгъуа Евтушенкэ Сергейрэ комиссэм и секре-тарь Джаппуев Мусэрэ я IэнатIэхэр къыхуагъэнэжащ.
ИрагъэкIуэкI лэжьыгъэ купщIафIэм папщIэ, УФ-м и ХэхакIуэ комиссэм и щIыхь, фIыщIэ тхылъхэр зыхуагъэфэщахэм зэIущIэм щаритыжащ Шапиевым. Абыхэм ящыщщ Евтушенкэ Сергей, Бещтокъуэ Мурат, Хьэмокъуэ Залым, Бекъан Залым, Егоровэ Галинэ, ЛутI Алий, Къущхьэ Анатолэ, Нало Николай, КъуэщIысокъуэ Залым, Соловьев Владимир сымэ.
Апхуэдэуи политикэ гъащIэм жыджэру зэрыхэтым папщIэ, КъБР-м и Парламентым и ЩIыхь тхылъхэр Жанатаев Сэлим яритыжащ Джаппуев Мусэ, Гъуэгузокъуэ Хьэсэнбий, Мэршэн Борис, Соколовэ Татьянэ, Щхьэгъэпсо Маринэ сымэ.
Къуэдзокъуэ Мухьэмэд КъБР-м и ХэхакIуэ комиссэм хэтахэм зэфIагъэкIа лэжьыгъэхэм папщIэ фIыщIэ яхуищIащ, дяпэкIи ехъулIэныгъэ яIэну ехъуэхъуащ.
БАГЪЭТЫР Луизэ.
Сурэтхэр Толгуров Камал трихащ.
